《宣德赐印歌》
清代·杨垕

蛮夷识印不识字，锡以牙章靖边事。红帽黄帽呼万岁，剌麻子边印世世。

贡表押印朱模糊，褊袒缨络来渡泸。入抱毡氍谒天子，出分金帛欢妻孥。

大印小印不知数，鸱夷悬之碉房贮。石龛生受旃檀香，手炙肥犍唱经去。

忽闻银官来货场，红帽黄帽刀交光。天兵直入法王死，碉房争取金银章。

此印流传入中土，惊雷一声花一吐。尘埋古寺宝幢光，血渍车轮高纽古。

我闻剌麻呼法王，青狮白象云相羊。前朝眩术感佛国，群僧杂出雄蛮方。

举手加额日入部，左担崎岖栈飞渡。驷马谕蜀来相如，万里不毛皆贡赋。

作者简介：杨垕，字子载，号耻夫，南昌人。乾隆癸酉拔贡。有《耻夫诗钞》。